Планински спасител: Липсата на система за спасяване води до много жертви

Пълен абсурд е в XXI век хората да рискуват живата си, да отидат до място, което е труднодостъпно и рисковано. Това коментира Венелин Петров от ПСС-Банско за „Радио Благоевград“. По думите му 18 часа е продължила акцията в Пирин, при която 40 планински спасители е трябвало да достигнат и да свалят на ръце телата на загиналите туристи. Припомняме, че едното е на 70-годишния Пламен Христов, изчезнал навръх Коледа, а другото на сръбски гражданин, намерен случайно.

Операцията е била изключително опасна, обясняват от ПСС-Банско. По думите им хеликоптер не е можел да им окаже помощ заради изискванията за летене.

Петров смята, че сред проблемите е, че държавата абдикира от това, че спешно трябва да се осигурят летателни средства за оказване на помощ по въздуха.

Същевременно от отряд Дупница съобщиха, че акцията за оказване на помощ на пострадалия турист при падане от връх Калин, е продължила 10 часа. Мъжът е бил екипиран и добре подготвен според времето и условията в планината, но се е подхлъзнал на фирнован участък и е паднал, като е получил травма на крака. В акцията са участвали 13 спасители.

Планинският спасител Красимир Стоянов пък заяви за „БНР“, че липсва система за спасяване.

„В определени случаи става въпрос за липсата на система – тя не е само за помощ в планината с хеликоптер, тя е наречена HEMS – Helicopter Emergency Medical Services, и е национална, както в много страни в света. Липсата й у нас води до загуба на много човешки животи. 30% от смъртните случаи по пътищата могат да бъдат спасени, ако има такава система.“, уточни той, добавяйки, че това е единият проблем.

Другият е, че липсва система търсене – спасяване, която обслужва случаите в планините. Няма технически средства, подчерта планинският спасител и добави, че когато се случи нещо, трябва да има разписани правила, по които да се действа, за да може да се облекчат мъките и на пострадалите, и на спасителите.

Според него липсват елементарни контакти между спасителната служба, ръководствата на гранична полиция и Министерството на отбраната, чиито са хеликоптерите. Той допълни, че липсва политическа воля и има разнопосочни политико-икономически интереси.

Материалът Планински спасител: Липсата на система за спасяване води до много жертви е публикуван за пръв път на Искра.бг.