Планински спасители провеждат втора акция в Пирин, има пострадал турист

Планински спасители от отряда в Банско провеждат втора акция в Пирин днес. Според информация от дежурния спасител пред „БТА“ операцията е в района на Влахино езеро, след получен сигнал за пострадал турист. Първоначалните съмнения са, че мъжът е със счупена подбедрица.

В акцията участват планински спасители от Банско, Разлог и Сандански.

Същевременно продължава и търсенето на изчезналия турист на 26 декември в Пирин. Сигнал за изчезването му е бил подаден около 18:00 часа на следващия ден. Оттогава планинските спасители се опитват да локализират местоположението му. Вчера и днес в акцията са включени и дронове.

Във връзка със зачестилите акции през последните дни Планинската спасителна служба /ПСС/ при БЧК препоръчва на всички туристи да бъдат особено внимателни. Въпреки топлото за сезона време, условията в планините са динамични, а светлата част на денонощието е кратка. Снежната покривка във високите части на планините е незначителна, има заледявания и навевки, което е предпоставка за инциденти, дори и за опитни планинари с добра екипировка. Все още няма добри условия за ски и сноуборд туризъм.

Също така трябва да имате предвид, че при липсата на сняг планинските спасители не могат да използват моторни шейни или ски, което увеличава многократно времето, за което ще достигнат пострадал при евентуален инцидент.

От началото на годината ПСС е провела 164 спасителни акции и е оказала помощ на 179 пострадали.

Материалът Планински спасители провеждат втора акция в Пирин, има пострадал турист е публикуван за пръв път на Искра.бг.